P. Hrušovský, podpredseda NR SR: (2001-12-11):
P. Delinga, poslanec: Vážený pán predsedajúci, pani poslankyne, páni poslanci. Chcem podporiť pripravenú novelu zákona o minerálnych olejoch, ktorú podáva výbor pre pôdohospodárstvo. Je to spôsob, ktorý sa v našej snemovni nie dostatočne využíva, ale v tomto prípade ide o nápravu chyby, ktorá sa stala zhruba pred polrokom, keď sa pôvodný návrh zákona prerokúval a keď plénum Národnej rady pod vplyvom ministerky financií neodobrilo návrhy, ktoré boli v spoločnej správe a ktoré boli podané v pléne a ktorými sme sa mohli vyhnúť ďalšiemu zbytočnému postupu. Treba povedať, že pôdohospodári, v tomto prípade nejde len o poľnohospodárov na pôde, ale ide aj o lesníctvo, o lesnícku výrobu, čo je teda kvitovanie, že sa rozšíril okruh subjektov, ktoré môžu využívať zníženú sadzbu spotrebnej dane na motorovú naftu, ale nemôžeme kvitovať to, že hlavne vnútropodniková doprava a hlavne doprava hlavných komodít z poľnohospodárstva, ale aj lesníctva by bola z tohto spôsobu vylúčená. Doterajší zákon ju vylučuje. Treba jasne zadefinovať, že dnes doprava a dopravné prostriedky predsa nemôžeme vrátiť do šesťdesiatych alebo päťdesiatych rokov, keď sa všetka doprava v poľnohospodárstve a lesníctve uskutočňovala len traktormi alebo konskými poťahmi, kvázi ešte inými poťahmi. Je nepredstaviteľné, aby dnes, či už sú to súkromní podnikatelia, či sú to podnikatelia družstevní alebo ak sú to iní podnikatelia, aby nevyužívali súčasné investície, ktoré majú, to znamená motorové prostriedky, ktoré obhospodarujú, alebo aby si pod vplyvom tohto zákona už neinvestovali do modernizácie, to znamená nenakupovali ďalšie prostriedky, ktorými by zefektívňovali dopravu v poľnohospodárstve. To by znamenalo, že pre poľnohospodárstvo by nákladné autá, ďalej mechanizmy, ktoré sú spojené s nákladnou dopravou, nemali v oblasti investícií žiadnu cenu. No kam by sme sa dostali? Takto postavený návrh zákona je potrebné novelizovať a nie je možné súhlasiť s tým, ako povedal aj pán poslanec Tatár, že je proti tomu, aby sa využíval v doprave, pretože sú markantné príklady a dajú sa zevidovať, že dnes veľké podniky, ktoré obhospodarujú tri, štyri až päť alebo až šesť tisíc hektárov poľnohospodárskej pôdy a je jedno, v ktorom regióne, majú zhruba 40 až 50 % mechanizmov, ktoré sú určené práve na dopravu, nakladanie a prepravu. Takže ak by sme tieto prostriedky z červenej nafty vylúčili a poľnohospodárske podniky by nemohli používať zvýhodnené pohonné hmoty, vlastne by sme týmto spôsobom vrátili naše poľnohospodárstvo nie ku konkurencieschopnosti, ale by sme ho odstavili vlastne s približovaním sa k Európskej únii. Preto chceme, aby Národná rada posúdila túto novelu pozitívne. My nie sme proti tomu, keď už sa má farbiť zelená nafta na červenú, nech sa farbí, ale nech je to urobené, že nezvyšuje prevádzkové a finančné náklady do poľnohospodárstva a nech to nie je proti modernizácii výkonov v našom poľnohospodárstve. Proti tomu, aby sa týmto spôsobom išlo proti poslancom, je, myslím, každý, ktorý súdne a rozumne posudzuje dnes produktivitu a produkčnosť nášho poľnohospodárstva vo vzťahu k Európskej únii. Ešte raz v tejto málopočetnej snemovni vyzývam všetky poslankyne a poslancov, aby pozitívne posúdili a poslali tento návrh zákona, ktorý predložil výbor, do druhého čítania a, samozrejme, po druhom čítaní aj na konečné schválenie. Ďakujem pekne. (Potlesk.)